‘อสังหาฯ’คึกคักรับมาตรการรัฐ
นักลงทุนเก็งหุ้นอสังหาริมทรัพย์ รับมาตรการรัฐ
26 ก.ย. 2555

นักลงทุนเก็งหุ้นอสังหาริมทรัพย์ รับมาตรการรัฐ 
หุ้นในหมวดธุรกิจอสังหาริมทรัพย์เมื่อวันที่ 25 ก.ย. ดัชนีปิดที่ระดับ 218.61 จุด เพิ่มขึ้น 4.11 จุด หรือ 1.92% ด้วยมูลค่าการซื้อขายสูงสุด 7,223 ล้านบาท เมื่อเทียบกับหมวดอื่น นำโดยหุ้นบริษัท ยูนิ เวนเจอร์ (UV) เทรดสนั่น ปิดที่ 7.95 บาท เพิ่มขึ้น 1.45 บาท หรือ 22.31% มูลค่าการซื้อขายสูงสุดของวัน 1,573 ล้านบาท 
นายไตรเตชะ ตั้งมติธรรม กรรมการบริหาร บริษัท ศุภาลัย (SPALI) เปิดเผยว่า โดยภาพรวมของหุ้นในกลุ่มอสังหาริมทรัพย์คึกคัก ประเมินว่าเกิดจากมาตรการสินเชื่อที่ออกโดยธนาคารของรัฐและธนาคารพาณิชย์ น่าจะเป็นจุดเด่นของอุตสาหกรรมนี้ และผลประกอบการยังมีการเติบโตที่ดีแม้ว่าค่าจ้างจะปรับตัวสูงขึ้น แต่สามารถส่งผ่านต้นทุนไปยังลูกค้า ทำให้ส่วนต่างผลกำไร (มาร์จิน) อยู่ในอัตราที่ดี และรับอานิสงส์จากภาษีนิติบุคคลที่ลดลงเหลือ 23%
นายเทิดศักดิ์ ทวีธีระธรรมผู้อํานวยการอาวุโส ฝ่ายวิจัย บริษัทหลักทรัพย์ (บล.) เอเซีย พลัส กล่าวว่า ในส่วนของ UV นั้น เป็นเหตุผลเฉพาะตัวเก็งกำไรข่าวการเข้าซื้อบริษัท แผ่นดินทอง พร็อพเพอร์ตี้ ดีเวลลอปเม้นท์ (GOLD)
นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการ บริษัท พฤกษา เรียลเอสเตท (PS) กล่าวถึงผลการเปิดให้จองซื้อหุ้นกู้มูลค่า 5,000 ล้านบาท ระหว่างวันที่ 17-20 ก.ค.ที่ผ่านมา พบว่าได้รับการตอบรับเป็นอย่างดีของนักลงทุนทุกกลุ่ม ในส่วนของผู้ลงทุนสถาบันมีความต้องการลงทุนหุ้นกู้ทั้งรุ่น 3.5 ปี และ 5 ปี เฉลี่ย 3.66 เท่าของมูลค่าหุ้นกู้ที่สามารถจัดสรรได้